L-UE aġġornat il-leġiżlazzjoni tagħha dwar il-kontrolli tal-esportazzjonijiet applikabbli għal oġġetti b'użu doppju u teknoloġiji sensittivi bħal għodod ta' ċibersorveljanza. Illum il-Kunsill adotta regolament li jimmodernizza s-sistema tal-UE għall- kontroll tal-esportazzjonijiet, is-senserija, l-assistenza teknika, it-tranżitu u t-trasferiment ta' oġġetti b'użu doppju . Dawn huma oġġetti, software u teknoloġija li jistgħu jintużaw kemm għal applikazzjonijiet ċivili kif ukoll militari. Aħna nilqgħu r-regoli l-ġodda tal-UE dwar l-esportazzjonijiet ta' oġġetti b'użu doppju li jagħtu l-prominenza li jistħoqqilhom id-drittijiet tal-bniedem. Kontrolli b'saħħithom ser jippermettulna nipprevjenu ksur u abbużi tad-drittijiet tal-bniedem, filwaqt li nibqgħu aġġornati mal-aħħar żviluppi teknoloġiċi. João Leão, Ministru għall-Finanzi tal-Portugall u President tal-Kunsill Ir-regolament il-ġdid isaħħaħ il-kontrolli fuq firxa usa' ta' teknoloġiji emerġenti b'użu doppju, u l-koordinazzjoni bejn l-istati membri u l-Kummissjoni b'appoġġ għall-infurzar effettiv tal-kontrolli madwar l-UE. Bl-introduzzjoni ta' obbligi ta' diliġenza dovuta għall-produtturi, ir-regoli l-ġodda jagħtu wkoll rwol importanti lill-kumpaniji fl-indirizzar tar-riskji għas-sigurtà internazzjonali li xi drabi jiġu kkawżati minn oġġetti b'użu doppju. Fl-aħħar nett, ir-regolament dwar l-oġġetti b'użu doppju jwitti t-triq għal koordinazzjoni aħjar bejn l-UE u l-pajjiżi sħab fit-tisħiħ tas-sigurtà internazzjonali permezz ta' approċċi aktar konverġenti għall-kontrolli tal-esportazzjonijiet fil-livell globali. Passi li jmiss Wara li l-Parlament Ewropew u l-Kunsill jiffirmaw ir-regolament adottat, dan ser jiġi ppubblikat fil-Ġurnal Uffiċjali tal-UE u jidħol fis-seħħ 90 jum wara. Regolament li jistabbilixxi reġim tal-Unjoni għall-kontroll tal-esportazzjonijiet, is-senserija, l-assistenza teknika, it-tranżitu u t-trasferiment ta' oġġetti b'użu doppju Qbil dwar regoli ġodda dwar il-kummerċ ta' oġġetti b'użu doppju (stqarrija għall-istampa, 9 ta' Novembru 2020) Ara l-paġna tal-laqgħa